На основу Локалног акционог плана запошљавања у општини Кладово за период од 2024. до 2026. године и Споразума о уређивању међусобних права и обавеза у реализацији мера активне политике запошљавања за 2024.годину између Националне службе за запошљавање и општине Кладово број 0608-101-2/2024 oд дана 01.04.2024.године

# ОПШТИНА КЛАДОВО

# И

# НАЦИОНАЛНА СЛУЖБА ЗА ЗАПОШЉАВАЊЕ

**расписују**

**ЈАВНИ ПОЗИВ**

**ЗА ОРГАНИЗОВАЊЕ СПРОВОЂЕЊА ЈАВНИХ РАДОВА**

**НА КОЈИМА СЕ АНГАЖУЈУ НЕЗАПОСЛЕНА ЛИЦА у 2024. ГОДИНИ**

**I ОСНОВНЕ ИНФОРМАЦИЈЕ**

Програм јавних радова обухвата радно ангажовање лица из категорије теже запошљивих, који се налазе на евиденцији Националне службе за запошљавање Филијала Бор-општина Кладово, на активностима које предузима послодавац-извођач јавних радова са циљем очувања и унапређења радних способности незапослених, као и ради остваривања одређеног друштвеног интереса.

Јавне радове спроводи послодавац-извођач јавних радова, кога одређује Национална служба за запошљавање (у даљем тексту: Национална служба) и ЛСЗ општине Кладово на основу јавног позива.

Послодавац - извођач јавних радова организује спровођење радова на којима се ангажују незапослена лица из свих категорија теже запошљивих лица која се налазе на евиденцији Националне службе за запошљавање Филијала Бор-општина Кладово.

# Приоритет за укључивање у меру имају лица која се први пут ангажују на јавним радовима.

# Пре укључивања у програм Национална служба врши проверу испуњености законских и услова овог јавног позива за незапослено лице.

Максимална дужина трајања јавног рада је у складу са законским прописима из области рада, односно у складу са расположивим финансијским средствима.

Уговором о привременим и повременим пословима утврдиће се број радних дана за свако лице укључено у јавне радове.

Јавни радови се могу спроводити у областима:

* одржавања и заштите животне средине и природе
* социјалне заштите и хуманитарног рада;
* одржавања и обнављања јавне инфраструктуре.

# Средства намењена за организовање спровођења јавних радова користе се за исплату накнаде за обављени посао лицима ангажованим на јавним радовима по основу уговора о привременим и повременим пословима, у висини од 40.000,00 динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу, који се увећава за припадајући порез и допринос за обавезно социјално осигурање, који су обрачунати у складу са законом. Наведена накнада обухвата и трошкове доласка и одласка са рада;

**II УСЛОВИ ЗА ПОДНОШЕЊЕ ПРИЈАВЕ**

Право учешћа на Јавни позив за организовање спровођења јавних радова на којима се ангажују незапослена лица из категорије теже запошљивих са територије општине, имају јавна предузећа и јавне установе са територије општине Кладово.

**III ПОДНОШЕЊЕ ПРИЈАВЕ**

**Документација за подношење пријаве:**

* попуњена пријава за спровођење јавног рада на прописаном обрасцу, са детаљно разрађеним активностима у термин плану;
* фотокопија решења надлежног органа о упису у регистар, уколико послодавац - извођач јавног рада није регистрован у АПР;
* за јавне радове који се спроводе у области социјалне заштите, односно који се односе на пружање појединих услуга социјалне заштите (дневне услуге у заједници - помоћ у кући и др., услуге подршке за самостални живот - персонална асистенција и др.), фотокопија лиценце за пружање наведених услуга, у складу са прописима у области социјалне заштите.

# Национална служба и ЛСЗ општине Кладово задржавају право да траже и друге доказе и документацију од значаја за спровођење поступка одлучивања о одобравању средстава за спровођење јавних радова.

**Начин подношења пријаве**

Пријава за спровођење јавног рада подноси се у два примерка Националној служби за запошљавање–филијала Бор непосредно или путем поште, на прописаном обрасцу који се може преузети на сајту општине Кладово www.kladovo.org.rs. или Националне службе за запошљавање [www.nsz.gov.rs](http://www.nsz.gov.rs/).

**IV ДОНОШЕЊЕ ОДЛУКЕ**

Одлука о одобравању средстава за спровођење јавног рада доноси се на основу ранг-листе, а након провере испуњености услова Јавног позива и бодовања поднете пријаве од стране Националне службе за запошљавање филијала Бор, уз претходну сагласност ЛСЗ општине Кладово.

Одлука се доноси најкасније у року од 10 дана од дана истека Јавног позивa. Изузетно, пријаве које испуњавају услове Јавног позивa, а по којима није позитивно одлучено у наведеном року, могу бити поново узете у разматрање уколико се за то стекну услови.

# Приликом одлучивања процењује се оправданост укључивања броја лица и/или трајања јавног рада из пријаве.

Списак послодаваца - извођача којима је одобрено спровођење јавних радова објављује се на огласној табли Општинске управе Кладово и испостеве НСЗ Кладово.

|  |  |  |
| --- | --- | --- |
| БОДОВНА ЛИСТА - ЈАВНИ РАДОВИ  на којима се ангажују незапосленалица | | |
| Критеријуми | | Број бодов |
| Област спровођења јавног рада | Одржавање и заштита животне средине и природе | 10 |
| Социјална заштита и хуманитарни рад | 5 |
| Одржавање и обнављање јавне инфраструктуре | 8 |
| Процена важности поднете пријаве за спровођење јавног рада за локално тржиште рада | | до 10 |
| Укупан број бодова | | 5-20 |

**V ЗАКЉУЧИВАЊЕ УГОВОРА**

Послодавац - извођач јавног рада је дужан да након донете одлуке о одобравању средстава за спровођење јавног рада, а пре закљученог уговора о спровођењу јавног рада, закључи уговор о привременим и повременим пословима са лицима са евиденције незапослених.

Датум ангажовања лица са којима је закључен уговор о привременим и повременим пословима не може бити пре датума закључивања уговора о спровођењу јавног рада нити након 20 дана од дана доношења одлуке о одобравању средстава за спровођење јавног рада.

Општина Кладово, НСЗ Филијала Бор и извођач јавног рада у року од 10 дана од дана доношења одлуке закључују уговор којим се уређују међусобна права и обавезе и на основу кога се врши исплата средстава

# Документација за закључивање уговора о спровођењу јавног рада:

* уговори о привременим и повременим пословима са незапосленим лицима, као доказ о ангажовању лица на јавном раду;
* нови термин план оверен од стране послодавца - извођача јавног рада, уколико је у поступку разматрања пријаве за спровођење јавног рада извршена корекција броја лица и/или дужине трајања јавног рада;
* потврда банке о отвореном наменском рачуну и картон депонованих потписа наменског рачуна, важећих у моменту пријема средстава обезбеђења и давања меничног овлашћења/потврда о отвореном евиденционом рачуну и образац овере потписа (ОП образац);
* одговарајуће средство обезбеђења уговорних обавеза у складу са извором финансирања послодавца - извођача јавног рада;
* за правна лица - доказ о извршеној регистрацији меница (попуњен и оверен захтев за регистрацију меница);
* фотокопија/очитана лична карта одговорног лица послодавца – извођача јавног рада/жиранта и
* други докази у зависности од статуса жиранта.

# У циљу закључивања уговора о спровођењу јавног рада, послодавац - извођач јавног рада је у обавези да достави и одговарајућа средства обезбеђења уговорних обавеза:

1. **За правно лице:**

* две истоветне бланко соло менице са меничним овлашћењем;

# За кориснике јавних средстава:

# изјава одговорног лица послодавца - извођача јавног рада корисника јавних средстава да су обезбеђени сви предуслови за отпочињање спровођења јавног рада и да не постоји могућност прилагања одговарајућег средства обезбеђења.

Почетком спровођења јавног рада сматра се датум пријаве на осигурање првог незапосленог лица ангажованог на јавном раду.

**VI ОБАВЕЗЕ ИЗ УГОВОРА**

Послодавац - извођач јавног рада дужан је да:

* закључи уговор о привременим и повременим пословима са незапосленим лицима, најдуже до предвиђене дужине трајања јавног рада и изврши пријаву на обавезно социјално осигурање; у случају престанка радног ангажовања незапосленог лица, послодавац- извођач јавног рада у року од 15 дана од дана престанка радног ангажовања врши замену другим незапосленим лицем, за преостало време спровођења јавног рада, у складу са предвиђеним трајањем по закљученом уговору за спровођење јавног рада; пре укључивања у програм/замену, Национална служба врши проверу испуњености законских и услова овог јавног позива за незапослено лице;
* редовно, у законски утврђеним роковима, врши уплату уговорене накнаде за обављени посао, на текући рачун лица ангажованих на јавном раду и доставља доказе;
* редовно врши уплату припадајућих пореза и доприноса за обавезно социјално осигурање за лица из уговора и доставља доказе;
* организује заштиту и безбедност радно ангажованих лица, у складу са законом и захтевом стандарда за конкретне послове јавног рада;
* месечно доставља извештај о спровођењу јавног рада, на прописаном обрасцу;
* Националној служби омогући контролу реализације уговорних обавеза и увид у сву потребну документацију и ток спровођења јавног рада;
* обавести Националну службу о свим променама које су од значаја за реализацију уговора у року од осам дана од дана настанка промене.

У случају неиспуњења или делимичног испуњења обавеза из уговора, послодавац - извођач јавног рада је у обавези да врати цео или сразмеран износ исплаћених средстава увећан за законску затезну камату од дана преноса средстава..

**VII ЗАШТИТА ПОДАТАКА О ЛИЧНОСТИ**

Сви подаци о личности који буду достављени Националној служби биће обрађивани искључиво у сврху учешћа у Јавном позиву, а у складу са Законом о заштити података о личности.

Приступ личним подацима имаће само овлашћена лица Националне службе и општине Кладово, која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног позива или ревизије.

Национална служба и општина Кладово ће чувати податке о личности у законом предвиђеном року, уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

**VIII ОСТАЛЕ ИНФОРМАЦИЈЕ**

Планирани износ средстава по овом Јавном позиву је 6.700.000,00динара.

Информације о јавном позиву могу се добити у Националној служби за запошљавање – Филијала Бор, телефон 030 453 120 или на сајту [www.nsz.gov.rs](http://www.nsz.gov.rs/) и на сајту општине Кладово www.kladovo.org.rs.

Јавни позив је отворен до 09.04.2024.године.